Maja Panduro (S), 2011-06-14:
De andre sager, vi har behandlet her i salen i dag, er jo alle sammen afledt af, at de er dele af den betaling, som Dansk Folkeparti skulle have, for nu at være med til at forringe efterlønnen og folkepensionen for rigtig, rigtig mange mennesker i det her land.
Det her lovforslag er sådan set en udmøntning af den finanslovaftale, som Dansk Folkeparti lavede med regeringen sidste år, og på den måde er det ikke en del af betalingen, men så alligevel gammel gæld, kan man måske sige, i hvert fald er det en lille smule påfaldende, at det skal hastefremsættes netop nu.
Man kunne have fremsat det når som helst siden november sidste år, da man lavede aftalen, eller man kunne have ventet, fordi man jo egentlig ikke foreslår, at det skal træde i kraft før januar næste år.
Så når nu statsministeren – ikke integrationsministeren og ikke uddannelsesministeren, men statsministeren – i ellevte time, nemlig mens vi stod og havde afslutningsdebat her i salen, kom ræsende og ville have hastebehandlet det her lovforslag med dertil hørende korte høringsfrister og en gevaldig risiko for lovsjusk, synes jeg det er nærliggende at tænke, at det må være udtryk for, at der var noget gammel gæld, som skulle betales, inden man rigtig kunne få lov til at stifte ny gæld, og særlig også, når ministerens begrundelse for at fremsætte det, som det i hvert fald fremgår af den skriftlige fremsættelsestale, er, at det er efter politisk ønske, at det nu skal hastes igennem.
I Socialdemokratiet betragter vi i lighed med uddannelsesinstitutionerne og med erhvervslivet det at have udenlandske studerende som en styrke for Danmark, men det forudsætter selvfølgelig også, at de rent faktisk studerer, når de er her på et studentervisum.
Og i Socialdemokratiet har vi også hørt historierne om, at der er politifolk, der har oplevet at træffe studerende, som ikke engang kunne besvare simple spørgsmål på engelsk, og vi har også hørt historierne om, at folk, der var her på et studentervisum, arbejdede i 50 timer om ugen nede på grillen eller ved at gå med aviser, og det er naturligvis ikke meningen.
Derfor har vi også tidligere været med til at stramme op på det her område.
Vi vil også rigtig gerne være med til at drøfte, hvordan vi kan skærpe sprogkravene, for man skal selvfølgelig have et vist sprogligt niveau, et vist niveau i engelsk, hvis man skal tage en uddannelse på engelsk.
Og derfor vil vi også stille forslag om, at man kunne opdele det her lovforslag i to dele.
Lovforslagets anden del, hvor man skærper dokumentationskravet til udenlandske studerendes selvforsørgelse, som det hedder, kan vi ikke støtte, og når vi ikke kan det, er det især på grund af noget, som man skal læse lovforslaget et par gange for helt at få klarhed over, synes jeg, men det er det element, hvor man nu igen, må jeg desværre sige, fra V, K og Dansk Folkepartis side gør sig skyldig i det værste uddannelsessnobberi.
For nu skal der stilles større krav, og det skal være dyrere, hvis man gerne vil læse på en erhvervsakademiuddannelse her i Danmark, end hvis man vil læse på et universitet eller på en af professionsbacheloruddannelserne.
Og det fremgår af både side 5 og 7 i bemærkningerne til lovforslaget, at hvor det for de studerende på professionsbacheloruddannelserne og universiteterne vil være nok som dokumentation for selvforsørgelse, at man har betalt den studieafgift, der er, vil det ikke være sådan for dem, der søger om opholdstilladelse, fordi de gerne vil deltage i en erhvervsakademiuddannelse.
I princippet sidestiller vi jo de tre videregående uddannelser, men hvorfor er det, at det nu skal være sværere, dårligere og dyrere at være studerende på en erhvervsakademiuddannelse end på en universitetsuddannelse eller professionsbacheloruddannelse?
Som sagt – tiden er ved at løbe fra mig – kan vi ikke støtte den del af lovforslaget, men vi vil meget gerne gå ind i drøftelserne om sprogkravet, og derfor beder vi om, at lovforslaget her splittes op, og at vi altså fremover behandler det i to separate dele.
For det første føler jeg mig ikke overbevist om, at det, at man kan fremvise nogle penge, nødvendigvis viser, at man har motivation.
For det andet forstår jeg faktisk ikke, at Dansk Folkeparti, som påstår, at de også er talerør for det arbejdende folk og for folk på vores tekniske uddannelser og erhvervsuddannelser, vil være med til den her form for uddannelsessnobberi, hvordan man vil være med til at sige: Jamen det skal da være nemmere at læse og tage en universitetsuddannelse eller en professionsbacheloruddannelse, når man kommer hertil som udlænding, end på en erhvervsakademiuddannelse.
Det håber jeg meget at Dansk Folkepartis ordfører vil redegøre for nu eller når han selv skal på talerstolen.